Dag 42 - KiesKerk
Dag 42 – Geestelike intelligensie
Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid – Johannes 1:14.
Wat moet ek met my lewe doen?
Iewers in ons lewe, en gewoonlik meer as een keer, wonder ons of ons doen wat ons veronderstel is om doen. Is ek in die regte beroep? Is hierdie werk wat 'n inkomste aan ons gesin bied werklik goed vir my? Moet ek my uitleef in dit waarvoor ek opgelei is, of moet ek eerder terugstaan en op my babas en kleuters by die huis fokus?
Soms het jy inderdaad die luukse om te kan aanbeweeg, om 'n beter werk te kry of om keuses uit te oefen wat jou pas. Maar té dikwels is die beweegruimte min en moet jy noodgedwonge bly waar jy is.
Ook hierdie deel van ons menswees het alles met God te doen. In Barbara Brown Taylor se boek An Altar in the World is daar 'n hoofstuk met die titel "The Practise of Living with Purpose", met die onderskrif "Vocation". Hier vertel sy hoe lank sy geworstel het met en gebid het oor wat sy nou eintlik met haar lewe moet doen. Wat haar roeping is.
Die antwoord wat sy ontvang het, was dat sy énigiets kan doen wat haar vreugde verskaf. Die werklike vraag is eerder: Wie is die "sy" wat dit doen?
Ek het ook al baiekeer gesels met mense wat worstel met die vraag of hulle moet bly en of hulle moet gaan; of hulle dít moet doen, of dát. Dan het ek gewonder of die Here werklik oor sulke keuses begaan is. Is die vraag nie eerder wie ek gaan wees daar waar ek beland nie?
Taylor skryf: "I could be a priest or a circus worker. God really did not care … Whatever I decided to do for a living, it was not what I did but how I did it that mattered."
Martin Luther het ons daaraan herinner dat ons 'n gemeenskaplike roeping het: om God en ons naaste lief te hê.
Eintlik is dit 'n voltydse roeping om bloot mens te wees. Want wanneer ek besef dit gaan oor wie ek is, leef ek my roeping uit in dit waarvoor ek betaal word, én in dit waarvoor ek nie betaal word nie. Só herken ek die seisoene in my lewe en my werk. God se wysheid plavei elke dag 'n betekenisvolle lewe voor my uit. Op enige plek.
Het jy al gewonder oor hoe jy besluit wat die regte of die verkeerde ding is om te doen? Soms is dit maklik om die regte ding te doen, maar ander kere is dit moeilik of nie lekker om die regte ding te doen nie. Een ding is wel seker, as Jesus se volgelinge moet ons altyd probeer om die regte ding te doen, al is dit moeilik of nie lekker nie. Jesus is gelukkig elke dag by ons om ons daarmee te help.
– Hoe laat dit jou voel om te weet Jesus help jou elke dag om die regte ding te doen?
– Wanneer laas moes jy 'n moeilike besluit neem? Wat was die besluit was jy moes neem?
Speel "kop of stert" met 'n muntstuk. Vra iemand om saam met jou te speel. Een persoon moet die kop (bokant) van die muntstuk kies, en die ander persoon die stert (onderkant). Skiet dan die muntstuk in die lug op, vang dit en kyk watter deel van die muntstuk na bo wys. Die persoon wie se kant na bo wys, wen. Daar word soms gespot dat mense belangrike besluite neem deur 'n muntstuk in die lug op te skiet. Ons hoef gelukkig nie ons besluite so te neem nie, want Jesus is elke dag by ons om ons te help met ons besluite.